Da smo ušli u šestu godinu krize i da se prije sedme godine iz nje nećemo izvući, jasno je svima osim stranci na vlasti koja tvrdi da se oporavljamo, a kada časopis koji Zoran Milanović uvažava i, prema vlastitim izjavama, redovito čita objavi da je Hrvatska među 10 najgorih ekonomija svijeta, premijer tvrdi da je The Economist pogriješio.

Greška analitičara?

– Nisam meteorolog nego predsjednik Vlade, a The Economist su mi omiljene novine, međutim, svi znaju pogriješiti. The Economist je prije 12 godina prognozirao propast Njemačke u industrijskom smislu pa je pogriješio. Pogriješit će i u slučaju Hrvatske. To su neki statistički podaci, griješe čak i najbolje novine na svijetu – komentirao je Milanović u Opatiji. Ugledni britanski časopis Hrvatsku je loše ocijenio zbog visoke nezaposlenosti, vanjskog duga i slabe konkurentnosti koja ograničava rast pa drži da prije 2015. neće biti rasta BDP-a. Međutim, dok se Milanović tješi da je Hrvatska u društvu Barbadosa, Venezuele i Srednjoafričke Republike nenamjernom pogreškom analitičara, jedan od rijetkih poduzetnika koji se drži bliskim SDP-ovoj vlasti i Milanoviću osobno Emil Tedeschi u intervjuu Reutersu žestoko je kritizirao poteze vlade svog prijatelja Milanovića, i to argumentima sličnima onima koje su analitičari The Economista uzeli u obzir smještajući Hrvatsku na neugodnu listu.

– Poslovna klima u Hrvatskoj općenito je neprijateljska za ulagače zbog prekomjerne birokracije, neučinkovite administracije i čestih izmjena propisa – poručuje Tedeschi Vladi indirektno tražeći reforme sustava. U kritici sustava vladanja dodao je da Hrvatskoj nedostaje ljudi s dobrim upravljačkim vještinama i u privatnom i u javnom sektoru. No bez obzira na to, u intervjuu je najavio gradnju tvornice u koju će uložiti oko 120 milijuna kuna i koja bi trebala proizvoditi isključivo za izvoz.

Nužne izvanredne opcije

Reforme su nužnost, naglašavaju svi analitičari i svjetske financijske institucije, a toga je svjestan i ministar gospodarstva Ivan Vrdoljak koji je napomenuo da “reforme koje rade moraju biti brže”, ali poput premijera kaže da Hrvatska ne bi trebala biti među 10 najgorih ekonomija jer u samom okruženju postoji nekoliko zemalja s daleko lošijom ekonomijom. I dok političari na vlasti pokušavaju diskreditirati analizu, najžešća kritika, očekivano, dolazi iz oporbe.

– Vrijeme je za najozbiljnije razmatranje izvanrednih opcija jer nam prijeti potpuni ekonomski slom. To znači nema više plaća i nema mirovina do daljnjega. Vlada ne može svojim snagama izvući zemlju iz krize nego je, nažalost, zakopava još dublje. Ne znam koja nam još potvrda treba da je politika pogrešna! Uostalom, ljudima ne treba The Economist da im kaže da nije dobro, to se osjeća na svakom koraku – poruka je HDZ-ovca Domagoja Ivana Miloševića. U zemlji u kojoj BDP pada šestu godinu i u kojoj su građani izgubili 15 posto standarda jedino što zasad raste jesu – porezi.

>> Obitelj Tedeschi okupila se u Lisinskom